“OʻZBEKNEFTGAZ” NEFT VA GAZ SANOATI MILLIY KORPORATSIYASI FAOLIYATINI TAShKIL ETISh MASALALARI TOʻGʻRISIDA
(resolution, 1998-12-15)

“Oʻzbekiston davlat neft va gaz sanoati konsernini “Oʻzbekneftgaz” neft va gaz sanoati milliy korporatsiyasiga aylantirish toʻgʻrisida”gi Farmonni bajarish va respublika neft va gaz sanoatida bozor munosabatlarini rivojlantirish sharoitlarini aniq shakllantirish maqsadida Vazirlar Mahkamasi qaror qiladi: 1. Respublika neft va gaz sanoati birlashmalari, korxonalari va tashkilotlarining quyidagi takliflari qabul qilinsin: “Oʻzbekgazsanoat” va “Oʻzbekneft” ishlab chiqarish birlashmalarini tugatish haqida; “Oʻzbekgazsanoat” va “Oʻzbekneft” ishlab chiqarish birlashmalarining korxona va tashkilotlari negizida “Oʻzneftgazqazibchiqarish” davlat-aksionerlik birlashmasini tuzish, uning markaziy apparatini Toshkent shahrida joylashtirish haqida; ilgari “Oʻzbekneftgaz” konserni tarkibiga kirgan “Oʻzbek-NIIPIneftgaz” va “OʻzNIIgaz” institutlari “Oʻzgaztexnika” maxsus konstruktorlik-texnologik byurosi va normativ-tadqiqot stansiyasi negizida “Neftgazfan” ilmiy-ishlab chiqarish birlashmasini tuzish, uni Toshkent shahrida joylashtirish haqida; “Oʻzbekneftgazqurilish” ishlab chiqarish birlashmasini “Oʻzneftgazqurilish” davlat-aksionerlik birlashmasiga aylantirish, uni Toshkent shahrida joylashtirish haqida; “Oʻzbekneftgaz” davlat konsernining savdo-ishlab chiqarish birlashmasini “Neftgaztaʼminot” savdo-ishlab chiqarish aksionerlik birlashmasiga aylantirish, uning markaziy apparatini Toshkent shahrida joylashtirish haqida; “Fargʻonanefttorgsintez” ishlab chiqarish birlashmasini “Oʻzneftniqaytaishlash” ishlab chiqarish birlashmasi deb qayta nomlash haqida. Maʼlumot uchun qabul qilinsinki, Vazirlar Mahkamasining 1992-yil 8-sentabrdagi 418-son va 1992-yil 23-dekabrdagi 585-son qarorlariga muvofiq Oʻzbekiston neft mahsulotlari bilan taʼminlash davlat-aksionerlik birlashmasi (“Oʻzdavneftmahsulot”) va Oʻzbekiston tabiiy gazni tashish davlat birlashmasi (“Oʻztransgaz”) Oʻzbekneftgaz korporatsiyasi tarkibiga kiradi. “Oʻzdavneftmahsulot” aksionerlik birlashmasining davlat neft inspeksiyasi bosh boshqarmasi va “Oʻzbekgazsanoat” birlashmasining Oʻrta Osiyoga gaz-texnika markazi Oʻzbekiston neft mahsulotlari va gazdan foydalanishni nazorat qilish “Oʻzneftgazinspeksiya” davlat inspeksiyasi bilan birlashtirilsin va u bevosita korporatsiyaga boʻysundirilsin. “Oʻzbekneftgaz” konserni tarkibiga kiruvchi birlashmalarning (“Oʻzdavneftmahsulot” bundan mustasno) tashqi iqtisodiy aloqalar, shuningdek asbob-uskunalar bilan butlash va moddiy-texnika resurslari bilan taʼminlash masalalari bilan shugʻullanuvchi tarkibiy boʻlinmalari tegishli ravishda “Oʻztashqineftgaz” va “Oʻzneftgazkomplekt” birlashmalari bilan birlashtirilsin va ular bevosita korporatsiyaga boʻysundirilsin. 2. 1-ilovada* koʻrsatilgan birlashmalar, korxonalar va tashkilotlar, davlat tomonidan Oʻzbekiston Respublikasi Moliya vazirligi huzuridagi “Oʻzdavjamgʻarma” hamda respublika neft va gaz sanoatini rivojlantirishdan manfaatdor boʻlgan boshqa yuridik shaxslar, shu jumladan, xorijiy yuridik shaxslar ham “Oʻzbekneftgaz” neft va gaz sanoati milliy korporatsiyasining aʼzosi hisoblanishiga rozilik bildirilsin. 3. Belgilab qoʻyilsinki, “Oʻzbekneftgaz” milliy korporatsiyasi: oʻz faoliyati toʻgʻrisida Oʻzbekiston Respublikasi Vazirlar Mahkamasiga hisob beradi; Oʻzbekiston neft va gaz sanoati davlat konserni bilan tuzilgan shartnomalar va majburiyatlar boʻyicha huquqiy voris hisoblanadi; ishlab chiqarish-xoʻjalik faoliyatini Vazirlar Mahkamasi bilan kelishilgan holda korporatsiyaning aʼzolari yigʻilishi tomonidan tasdiqlangan oʻz Ustavi asosida amalga oshiradi; oʻziga berilgan vakolatlardan kelib chiqqan holda tarmoqni rivojlantirish uchun markazlashtirilgan tartibda ajratiladigan kapital mablagʻlar limitlarining, moddiy-texnika resurslari va davlat ehtiyojlari uchun zarur boʻlgan mahsulotlar kvotalarining fond saqlovchisi vazifasini bajaradi; belgilangan tartibda tashqi iqtisodiy faoliyatni amalga oshiradi, zarur boʻlganda Mustaqil Davlatlar Hamdoʻstligi davlatlarida va xorijda filiallar va vakolatxonalar ochadi; gaz bilan ishlaydigan obyektlarni qurish va ishlatish, gazoprovodlarni muhofaza qilish zonalarida uning hajmi va ishlar boʻyicha xulosalar beradi; xalq xoʻjaligida neft mahsulotlari va gazdan oqilona foydalanishga doir chora-tadbirlarni ishlab chiqadi va amalga oshiradi, nazorat qilishni tashkil etadi. “Oʻzbekneftgaz” milliy korporatsiyasi tarkibiga kiruvchi birlashmalarning neft, gaz, kondensat qazib chiqarish va neft mahsulotlarini ishlab chiqarish quvvatlarini saqlash va rivojlantirish, umumtarmoq va boshqa xarajatlarni mahsulotlar tannarxi va korporatsiyaning birlashma va korxonalari ixtiyorida qoladigan foydadan ajratmalar hisobiga mablagʻ bilan taʼminlash maqsadida korporatsiyani baraqarorlashtirish va rivojlantirish yagona jamgʻarmasini tuzish haqidagi takliflariga rozilik bildirilsin. “Oʻzbekneftgaz” korporatsiyasi Oʻzbekiston Respublikasi Istiqbolni belgilash va statistika davlat qoʻmitasi hamda Moliya vazirligi bilan birgalikda korporatsiyaning barqarorlashtirish va rivojlantirish yagona jamgʻarmasiga mablagʻ ajratish tartibini ishlab chiqsin va tasdiqlasin. 4. Belgilab qoʻyilsinki: davlat-aksionerlik birlashmalari yopiq turdagi aksionerlik jamiyati shaklida yuridik shaxs huquqlari bilan tuziladi va oʻz tarkibida amaldagi qonunchilikka muvofiq davlat tasarrufidan chiqarilmaydigan va xususiylashtirilmaydigan davlat korxonalariga (ishlab chiqarish birliklariga) ega boʻladi; “Oʻzdavjamgʻarma” orqali davlat, “Oʻzbekneftgaz” korporatsiyasi, davlat tasarrufidan chiqarilgan korxonalar, birlashmalarning tarkibiy boʻlinmalari jamoalari, tarmoqlarning rivojlanishidan manfaatdor boʻlgan respublika va xorijiy yuridik shaxslar davlat aksionerlik jamiyatining aʼzolari hisoblanadilar; “Neftgaztaʼminot” savdo-ishlab chiqarish birlashmasi yuridik shaxs huquqlariga ega boʻlgan ochiq turdagi aksionerlik jamiyati hisoblanadi. “Oʻzdavjamgʻarma” davlat nomidan, “Oʻzbekneftgaz” korporatsiyasi va korporatsiya tarkibiga kiruvchi davlat aksionerlik birlashmalari va davlat yuridik shaxslari, savdo-ishlab chiqarish birlashmasining davlat tasarrufidan chiqariladigan va xususiylashtiriladigan korxonalari mehnat jamoalarining aʼzolari, shuningdek boshqa manfaatdor yuridik shaxslar uning qatnashchilari boʻlishi mumkin. aksionerlik jamiyatining chiqarilayotgan aksiyalarning belgilangan qiymatiga mos keladigan dastlabki ustav sarmoyasi “Oʻzbekneftgaz” davlat konserni tarkibiga kiruvchi birlashmalarning davlat tasarrufidan chiqariladigan korxonalari va tarkibiy boʻlinmalari davlat mulki asosida tashkil topadi; aksionerlik birlashmalari “Oʻzbekneftgaz” milliy korporatsiyasining aʼzolari hisoblanadilar va oʻz faoliyatini toʻliq xoʻjalik hisobi prinsiplari asosida, birlashmaning Vazirlar Mahkamasi bilan kelishilgan holda qatnashchilarning umumiy yigʻilishi tomonidan tasdiqlangan Ustaviga muvofiq amalga oshiradilar; tuzilayotgan aksionerlik va davlat birlashmalari, “Oʻzbekneftgaz” korporatsiyasining belgilashiga binoan tegishli ravishda “Oʻzbekgazsanoat”, “Oʻzbekneft”, “Oʻzbekneftgaz” qurilishi ishlab chiqarish birlashmalari hamda “Oʻzbekneftgaz” konsernining savdo ishlab chiqarish birlashmasi bilan tuzilgan majburiyatlar va shartnomalar boʻyicha huquqiy voris hisoblanadi. 5. Tarkibiy birliklar huquqlari bilan birlashmalar tarkibiga kirgan boʻlinmalarning davlat mulki toʻliq xoʻjalik yuritish huquqlari bilan davlat-aksionerlik birlashmalariga birkitib qoʻyilsin. 6. “Oʻzbekneftgaz” korporatsiyasi, “Oʻzneftgazqazibchiqarish”, “Oʻzneftgazqurilish” davlat-aksionerlik birlashmalari, “Neftgaztaʼminot” savdo-ishlab chiqarish aksionerlik birlashmasi, “Neftgazfan” ilmiy-ishlab chiqarish birlashmasi taʼsis etilgunga qadar qayta oʻzgartirilayotgan va tugatilayotgan konsernlar, birlashmalar zimmasida ilgari ularga yuklatilgan funksiyalarni amalga oshirish saqlab qolinsin. 7. Oʻzbekiston Respublikasi Davlat mulki qoʻmitasi “Oʻzbekneftgaz” korporatsiyasi birlashmalari va korxonalari bilan birgalikda ularni davlat tasarrufidan chiqarish va xususiylashtirish tadbirlarini belgilangan tartibda amalga oshirsin. 8. Davlat tasarrufidan chiqariladigan va xususiylashtiriladigan korxonalar va tashkilotlarining aksiyalaridagi davlat ulushi: “Oʻzneftgazqazibchiqarish” va “Oʻzneftgaz” qurilish davlat-aksionerlik birlashmalari boʻyicha kamida 51 foizdan; Belgilab qoʻyilsinki, 2-ilovada* koʻrsatilgan korxonalar sarmoyasining 100 foizi respublika mulki hisoblanadi. 9. Oʻzbekiston Respublikasi Moliya vazirligi huzuridagi Davlat mulki jamgʻarmasi oʻziga berilgan huquqga muvofiq: davlatga tegishli boʻlgan aksiyalar paketlariga muvofiq aksionerlik birlashmalari boshqaruvlariga birlashmalar faoliyatiga rahbarlik qilish huquqlarini berishni; davlatga tegishli boʻlgan aksiyalar boʻyicha dividendlarning bir qismini aksionerlik birlashmalariga ularni rivojlantirish uchun shartnoma asosida berishni amalda qoʻllasin. 10. Qatnashchilar yigʻilishi “Oʻzbekneftgaz” korporatsiyasining yuqori organi hisoblanadi, u boshqaruv ishchi apparati tuzilmasini, sonini, uni moddiy ragʻbatlantirish tizimi va shartlarini tasdiqlaydi. Boshqaruv ijro etuvchi organ hisoblanadi, u muvofiqlashtirish boshqarish faoliyatini amalga oshiradi. Korporatsiya markaziy apparati tuzilmasi 3-ilovaga* muvofiq tavsiya etilsin. Korporatsiya boshqaruv raisini va uning oʻrinbosarlarini korporatsiya qatnashchilarining yigʻilishi saylaydi va Vazirlar Mahkamasi tasdiqlaydi. Korporatsiyada raisning 8 nafar oʻrinbosarlari, shu jumladan, ayni bir vaqtda tegishli ravishda “Oʻzneftgazqazibolish” va “Oʻzneftgazfan” birlashmalarining bosh direktorlari hisoblanadigan 2-nafar birinchi oʻrinbosarlari; korporatsiya raisining 3-nafar oʻrinbosari — “Oʻzdavneftmahsulot”, “Oʻzneftgazqurilish”, “Oʻztransgaz” birlashmalarining bosh direktorlari; raisning iqtisodiy masalalar boʻyicha oʻrinbosari va raisning moddiy-texnika taʼminoti masalalari boʻyicha oʻrinbosari, raisning neft va gaz qidirish Yer geologik-qidiruv ishlari boʻyicha oʻrinbosari boʻlishiga ruxsat etilsin. Korporatsiya boshqaruvi raisi oʻz maqomiga, maishiy taʼminot, tibbiy va transport xizmati koʻrsatish sharoitlariga koʻra — vazirga, raisning birinchi oʻrinbosarlari va oʻrinbosarlari tegishli ravishda vazirning birinchi oʻrinbosariga va vazir oʻrinbosariga tenglashtirilsin. Korporatsiya va uning birlashmalar xodimlarining maishiy, tibbiy va transport taʼminoti sharoitlari boʻyicha oldingi ish joylaridagi huquqlari saqlab qolinsin. 11. “Oʻzbekneftgaz” korporatsiyasi: korporatsiya tarkibiga kiruvchi birlashmalarning tuzilmasi va Ustavini koʻrib chiqish uchun 20 kun muddat ichida Vazirlar Mahkamasiga kiritsin; bir oy muddat ichida korporatsiya Ustavini ishlab chiqsin va Vazirlar Mahkamasi bilan kelishilgan holda tasdiqlasin. 12. “Oʻzshartnomasavdo” va “Oʻzdavpaxtasanoatsotish” davlat uyushmalari 1993-yil va undan keyingi yillar uchun moddiy-texnika resurslariga kvotalarni koʻrib chiqishda “Oʻzbekneftgaz” korporatsiyasiga mahsulotlarning respublika Hukumati tomonidan boshqariladigan roʻyxati boʻyicha materiallar, asbob-uskunalar va buyumlar ajratishni nazarda tutsinlar. 13. Oʻzbekiston Respublikasi Aloqa vazirligi “Oʻzbekneftgaz” korporatsiyasi uchun zarur aloqa vositalarini oʻrnatishni taʼminlasin. 14. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar “Oʻzbekneftgaz” korporatsiyasi birlashmalari, korxonalari va tashkilotlarni rivojlantirish hamda ularning faoliyati boʻyicha oʻz huquqlari doirasida kiruvchi masalalarni oʻz vaqtida hal etishda yordam koʻrsatsinlar. 15. Oʻzbekiston Respublikasi Prezidenti huzuridagi Vazirlar Mahkamasining “Oʻzbekiston davlat neft va gaz sanoati (“Oʻzbekneftgaz”) konserni faoliyati masalalari” nomli 1992-yil 13-maydagi 233-son qarori oʻz kuchini yoʻqotgan deb hisoblansin. 16. “Oʻzbekneftgaz” korporatsiyasi apparati quyidagi manzilga joylashtirilsin: Toshkent sh., Oxunboboyev koʻchasi, 21-uy. 17. Ushbu qarorning bajarilishini nazorat qilish Bosh vazir oʻrinbosari oʻrtoq Q.J. Haqqulov zimmasiga yuklatilsin. Qarorning qanday bajarilayotganligi 1993-yil yanvar oyida vazirlar Mahkamasining Yoqilgʻi sanoati, energetika , kimyo va metallurgiya majmui majlisida koʻrib chiqilsin.